Document ID: /roh_data/filtered/fineweb-2-filterrobots_roh.jsonl.gz/73620

En vista a la nova lescha da chatscha ha l'Uniun Svizra per la protecziun dal spazi da viver d'animals da rapina gronds inoltrà ina petiziun ch'è drizzada directamain al cusseglier federal Albert Rösti.
Tranter auter pretenda la petiziun:
- d'implementar uschè spert sco pussaivel las midadas da la revisiun parziala da l'ordinaziun da chatscha
- l'ordinaziun da chatscha duai avair mesiras effectivas, sco d'extender la protecziun da muntaneras cun pudair sajettar il luf sco defensiun sche quel attatga las muntaneras
- optimar las mesiras immediatas per la protecziun da las muntaneras
- la chatscha duai vegnir extendida da princip sin tut las chatschaduras ed ils chatschadurs che dumondan ina permissiun e che pon mussar si ina scolaziun supplementara «chatscha da lufs» u ina scolaziun specifica u pon cumprovar experientschas
- nagina toleranza sch'il luf è datiers al territori abità
Il luf saja sa disà bler memia fitg vid la protecziun betg necessaria, uschia ch'il luf perdia sia tema, argumentescha l'uniun en sia petiziun. Plinavant saja la tegnida d'animals da niz en las regiuns champestras periclitada.